കോടതിയില് കേസിന് പോയതില് ചെലവായത് കുറച്ച് ബാക്കി ഇങ്ങ് തന്നേരെ: കൈക്കൂലി വീരന് വാട്ടര് അതോറിറ്റി എന്ജിനിയറെ കരാറുകാരന് കുടുക്കിയത് അതി വിദഗ്ദ്ധമായി തിരുവനന്തപുരം: അമൃത് കുടിവെള്ള പദ്ധതിയുടെ ബില്ലുകള് മാറിനല്കാന് കരാറുകാരനില് നിന്ന് 25,000 രൂപ കൈക്കൂലി വാങ്ങവേ ജല അതോറിട്ടി എക്സിക്യുട്ടീവ് എന്ജിനിയര് ജോണ് കോശിയെ വിജിലന്സ് അറസ്റ്റ് ചെയ്തു. വെള്ളയമ്ബലം പി.എച്ച് ഡിവിഷന് ഓഫീസില് വച്ച് ഇന്നലെ ഉച്ചയ്ക്ക് 12.30ഓടെയായിരുന്നു അറസ്റ്റ്. ശ്രീകാര്യം ചെക്കാലമുക്ക് സൊസൈറ്റിമുക്ക് കുടിവെള്ള പദ്ധതിയുടെ പൈപ്പുകള് മാറ്റിയിട്ട കരാറുകാരന് മനോഹരന് ബില്ല് സമര്പ്പിച്ച് മൂന്ന് മാസമായിട്ടും നടപടിയുണ്ടാകാത്തതിനെത്തുടര്ന്ന് ജോണ് കോശിയെ സമീപിച്ചപ്പോള് പതിനായിരം രൂപ കൈക്കൂലി ആവശ്യപ്പെട്ടിരുന്നു. എന്നാല് പണം നല്കാത്തതിനാല് ബില്ല് 16 മാസം പിടിച്ചുവച്ചു. തുടര്ന്ന് മനോഹരന് ഹൈക്കോടതിയെ സമീപിച്ചപ്പോള് അഞ്ച് ദിവസത്തിനകം പണം നല്കാന് ഉത്തരവിട്ടിരുന്നു. എന്നാല് പണം കിട്ടിയിരുന്നില്ല. ഇയാള് രണ്ടാംവട്ടം കോടതിയെ സമീപിച്ചപ്പോഴാണ് 40 ലക്ഷത്തിന്റെ ബില്ല് മാറിയത്. ബാക്കി തുകയ്ക്കായി സമീപിച്ചപ്പോഴാണ് 45000 രൂപ കൈക്കൂലി ആവശ്യപ്പെട്ടത്. ബില്ല് മാറിയ ശേഷം പണം നല്കാമെന്ന ഉറപ്പില് ജോണ് കോശി ബില്ല് മാറി നല്കി. പിന്നീട് കരാറുകാരനോട് ഇതില് 25000 രൂപ ഉടന് നല്കണമെന്ന് ആവശ്യപ്പെടുകയായിരുന്നു. ഹൈക്കോടതിയില് കേസ് നടത്തിയതിന് മനോഹരന് ചെലവായ 20000 രൂപ കൈക്കൂലിയില് കുറച്ചതായും പറഞ്ഞു. ഇക്കാര്യം മനോഹരന് വിജിലന്സ് ആസ്ഥാനത്തെ ഇന്റലിജന്സ് എസ്.പി കെ.ഇ. ബൈജുവിനെ അറിയിച്ചു. തുടര്ന്ന് തിരുവനന്തപുരം വിജിലന്സ് ഡിവൈ.എസ്.പി അശോകകുമാറിന്റെ നേതൃത്വത്തിലുള്ള സംഘം 25000 രൂപ കൈക്കൂലി വാങ്ങവേ ജോണ് കോശിയെ പിടികൂടുകയായിരുന്നു. ഇന്സ്പെക്ടര്മാരായ പ്രമോദ്കൃഷ്ണന്, അനില്കുമാര്, എസ്.ഐമാരായ അജിത്ത് കുമാര്, സുരേഷ് കുമാര് എന്നിവര് വിജിലന്സ് സംഘത്തിലുണ്ടായിരുന്നു.